REGOLAMENT TAL-KUMMISSJONI (KE) Nru 1608/2005
tat-30 ta' Settembru 2005
li jemenda r-Regolament tal-Kummissjoni (KEE) Nru 3149/92 li jippreskrivi regoli dettaljati għar-riforniment ta’ ikel mill-ħażna ta’ intervent għall-benefiċċju tal-persuni l-aktar fil-bżonn fil-Komunità
IL-KUMMISSJONI TAL-KOMUNITAJIET EWROPEJ,
wara li kkunsidrat it-trattat li jistabbilixxi l-Komunità Ewropea,
wara li kkunsidrat ir-Regolament tal-Kunsill (KEE) Nru 3730/87 tal-10 ta’ Diċembru 1987 li jistabbilixxi regoli ġenerali għar-rifornimenti tal-ikel minn stokkijiet tal-intervent lil organizzazzjonijiet indikati għad-distribuzzjoni lil persuni li huma l-iżjed fil-bżonn fil-Komunità (1), u b'mod partikolari l-Artikolu 6 tiegħu,
billi:
(1)
L-Artikolu 4 tar-Regolament tal-Kummissjoni (KEE) Nru 3149/92 (2) jiddetermina r-regoli dettaljati għas-sejħiet għall-offerti rigward l-organizzazzjoni tal-provvisti fl-Istati Membri li jipparteċipaw fil-miżura tal-Komunità għad-distribuzzjoni tal-ikel minn ħażniet ta' intervent għall-benefiċċju ta' persuni l-aktar fil-bżonn.
(2)
Il-prodotti li għandhom jiġu rtirati mill-ħażniet tal-intervent fil-kuntest tal-pjan annwali jistgħu jiġu pprovduti fl-istat li jkunu fih jew jiġu ttrasformati għall-manifattura ta' oġġetti tal-ikel, jew jistgħu jiġu rtirati bħala ħlas tar-riforniment jew il-manifattura ta' oġġetti tal-ikel użati fis-suq tal-Komunità. Għal dan it-tip ta' riforniment, għandhom jiġu ppreċiżati l-prodotti disponibbli fil-ħażniet tal-intervent li jistgħu jiġu rtirati bi ħlas għall-manifattura ta' prodotti taċ-ċereali u ta' prodotti tal-ħalib.
(3)
Biex iwieġbu aħjar għall-bżonnijiet ta' organizzazzjonijiet tal-karità u biex jespandu l-firxa ta' prodotti tal-ikel fornuti, ikun xieraq li jiġi speċifikat li l-prodotti minn ħażniet ta' intervent jistgħu jiġu inkorporati fi prodotti oħra għall-għanijiet tal-fabbrikazzjoni tal-ikel.
(4)
Skont l-Artikolu 47(1) tar-Regolament tal-Kunsill (KE) Nru 1254/1999 tas-17 ta' Mejju 1999 dwar l-organizzazzjoni tas-suq taċ-ċanga u l-vitella (3), l-intervent pubbliku fis-settur tal-laħam taċ-ċanga u tal-vitella bħala strument permanenti ta' appoġġ għas-suq ma' baqax jeżisti mill-1 ta' Lulju 2002. B'hekk huwa meħtieġ li r-Regolament (KEE) Nru 3149/92 jiġi adattat għal din is-sitwazzjoni ġdida.
(5)
Konsegwentement jeħtieġ li r-Regolament (KEE) Nru 3149/92 jiġi emendat.
(6)
Il-miżuri pprovduti f'dan ir-Regolament huma skont l-opinjoni tal-Kumitati ta' Ġestjoni kkonċernati,
ADOTTAT DAN IR-REGOLAMENT:
Artikolu 1
Ir-Regolament (KEE) Nru 3149/92 hu emendat kif ġej:
1)
L-Artikolu 4 hu emendat kif ġej:
a)
Fil-paragrafu 1, punt b), it-tielet supbaragrafu għandu jinbidel bit-test li ġej:
“Madankollu, f'każ li fil-ħażniet ta' intervent ma jkunx disponibbli r-ross, il-Kummissjoni tista' tawtorizza t-tneħħija ta' ċereali mill-ħażniet ta' intervent bi ħlas għar-riforniment ta' ross u prodotti derivati mir-ross mobilizzati fuq is-suq.”
b)
fil-paragrafu 2, punt a), il-paragrafu li ġej għandu jiżdied wara t-tielet paragrafu:
“Fil-każ imsemmi fit-tieni paragrafu, it-tielet inċiż, u meta l-provvista tkun tinvolvi r-ross jew il-prodotti tar-ross bi skambju għal ċereali meħuda mill-ħażniet tal-intervent, is-sejħa għall-offerti għandha tispeċifika li l-prodott li għandu jittieħed huwa ċereali li qed jinżamm minn aġenzija ta' intervent.”
c)
il-paragrafu 2a hu mibdul bit-test li ġej:
“2a Il-prodotti mill-intervent jistgħu jiġu inkorporati jew miżjuda ma' prodotti oħra mobilizzati fis-suq għall-fabbrikazzjoni tal-ikel li jrid jiġi pprovdut għall-għanijiet ta' implimentazzjoni tal-pjan. F'dawn il-każijiet, prodotti minn ħażniet ta' intervent iridu jirrappreżentaw tal-anqas 40 % tal-piż nett tal-prodott tal-ikel li jrid jiġi provvdut.
Fil-każ imsemmi fl-ewwel paragrafu, is-sejħa għall-offerti għandha tindika espressament l-obbligu li l-prodotti minn ħażniet ta' intervent iridu jirrappreżentaw tal-anqas 40 % tal-piż nett tal-prodott tal-ikel li jrid jiġi provvdut.”
2)
Fl-Artikolu 5(1), it-tieni paragrafu għandu jitħassar.
3)
L-anness għandu jitħasser.
Artikolu 2
Dan ir-Regolament għandu jidħol fis-seħħ fl-1 ta' Ottubru 2005.
Dan ir-Regolament huwa mandatorju fl-elementi kollha tiegħu u japplika direttament fl-Istati Membri kollha.
Magħmul fi Brussell, 30 ta' Settembru 2005.